CELEX: C2007/269/132
Language: sk
Date: 2007-11-10 00:00:00
Title: Vec F-91/07: Žaloba podaná 13. septembra 2007 – Torijano Montero/Rada

10.11.2007   
            
            
               SK
            
            
               Úradný vestník Európskej únie
            
            
               C 269/72
            
         Žaloba podaná 13. septembra 2007 – Torijano Montero/Rada
   (Vec F-91/07)
   (2007/C 269/132)
   Jazyk konania: francúzština
   Účastníci konania
   
      Žalobca: Javier Torijano Montero (Brusel, Belgicko) (v zastúpení: S. Rodrigues, R. Albelice a Ch. Bernard-Glanz, advokáti)
   
      Žalovaná: Rada Európskej únie
   Návrhy žalobcu
   
               —
            
            
               zrušiť oznámenie o výberovom konaní na voľné pracovné miesto z 31. októbra 2006 uverejnené Generálnym sekretariátom Rady v oznámení pre zamestnancov č. 171/06 o zamestnaní vedúceho útvaru „vonkajšia bezpečnosť“ bezpečnostného úradu Rady,
            
         
               —
            
            
               zrušiť rozhodnutie menovacieho orgánu (MO) z 31. mája 2007, ktorým sa zamieta sťažnosť žalobcu,
            
         
               —
            
            
               oznámiť MO účinky, ktoré sú spojené so zrušením napadnutých rozhodnutí a najmä znovu prehodnotiť podmienky platovej triedy vyžadované v oznámení o výberovom konaní na voľné pracovné miesto, aby žalobca mohol predložiť svoju kandidatúru,
            
         
               —
            
            
               zaviazať Radu na náhradu trov konania.
            
         Žalobné dôvody a hlavné tvrdenia
   Žalobca, zamestnanec v platovej triede AD 6, spochybňuje, že vyššie uvedené oznámenie o výberovom konaní na voľné pracovné miesto priznáva zamestnancovi prinajmenšom v platovej triede AD 8 možnosť kandidovať na pracovné miesto vedúceho útvaru „vonkajšia bezpečnosť“ bezpečnostného úradu Rady, pracovné miesto, ktoré má byť obsadené v platovej triede AD 11.
   Žalobca po tom, čo pripomenul, že žiada zaradenie do platovej triedy AD 8 v rámci veci F-76/05 (1), poukazuje na porušenie zásady legitímnej dôvery v časti, v ktorej obsadenie dotknutého pracovného miesta má za následok stratu súčasného postavenia vedúceho sektoru „vonkajšia bezpečnosť/ochrana misií“ v prospech kandidáta, ktorý bude vybraný.
   Žalobca okrem toho poukazuje na porušenie záujmu útvaru v časti, v ktorej podmienka platovej triedy požadovaná v oznámení o výberovom konaní na voľné pracovné miesto neumožňuje zachovať jeho kandidatúru napriek skutočnosti, že je osobou, ktorá je najviac spôsobilá na plnenie úloh uvedených v oznámení o výberovom konaní na voľné pracovné miesto. Navyše správa nevysvetlila, v čom záujem útvaru odôvodnil odchýlku od článku 31 ods. 2 Služobného poriadku zamestnancov Európskych spoločenstiev, podľa ktorého zamestnanci sú prijímaní do zamestnania do platových tried AD 5 až AD 8.
   Žalobca nakoniec tvrdí, že správa porušila zásadu rovnosti zaobchádzania a dopustila sa zjavne nesprávneho posúdenia.
   
      (1)  Ú. v. EÚ C 281, 12.11.2005, s. 23 (vec pôvodne zapísaná do registra na Súde prvého stupňa Európskych spoločenstiev pod č. T-302/05 a postúpená Súdu prvého stupňa Európskej únie uznesením z 15.12.2005).